একটু অবাকই হতে হলো। মহীশুরুরের বাঘ নামে পরিচিত টিপু সুলতানের প্রাসাদ ব্যাঙ্গালুরুতে। ব্যাঙ্গালুরুর মানুষের জন্য করেছেন অনেক কিছু। লালবাগ বোটানিক্যাল গার্ডেনের মতো তার প্রাসাদটিও এখন দর্শনীয় স্পট, যাদুঘর। অথচ ইংলিশদের যম টিপু সুলতানের প্রাসাদ ব্যাঙ্গালুরুর ট্যাক্সি ড্রাইভারদের অনেকেই চেনে না! বাংলাদেশ থেকে টি-২০ বিশ্বকাপ কভার করতে আসা তিন সাংবাদিককে তো ভুল করে টিপু সুলতানের প্রাসাদের পরিবর্তে ব্যাঙ্গালুরু প্রাসাদে নিয়ে গেল ট্যাক্সি ড্রাইভার। ঘুরতে ঘুরতে ওই দলটির টিপু সুলতান প্রাসাদে আসতে চক্কর খেতে হলো, সময় গেলো, গেলো টাকাও। বাবা নবাব হায়দার আলী খানের অসমাপ্ত কাজগুলো সম্পন্ন করাকেই যেনো ব্রত হিসেবে নিয়েছিলেন মহীশুরের সর্বশেষ স্বাধীন নবার টিপু সুলতান। লালবাগ বোটানিক্যাল গার্ডেনটা যেমন বাবা শুরু করেছেন, শেষটা করেছেন টিপু সুলতানÑ একই ভাবে গ্রীষ্মকালে প্রশাসনিক কর্মকান্ড মহীশুর থেকে ব্যাঙ্গালুরুতে স্থানান্তরের আইডিয়াটাও নবাব হায়দার আলী খানের। ১৭৮১ সালে ব্যাঙ্গালুরুতে এই গ্রীস্মকালীন প্রাসাদ নির্মান কাজে দিয়েছেন হাত হায়দার আলী। বাবার মৃত্যুর পর এই প্রাসাদটি টিপু সুলতান করেছেন উদ্বোধন। ১৬০টি পিলার দিয়ে নির্মিত ইট-কাঠের এই প্রাসাদটি নির্মান করতে লেগে গেছে ১০ বছর। দোতলায় চারটি ছোট-বড় রুম। এক দিক দিয়ে ঢুকে,অন্যদিক দিয়ে বেরিয়ে যাওয়া যায়Ñ দ্বিতল প্রাসাদের অন্যতম বৈশিস্ট্য এটাই। গরম পড়লে মহীশুর থেকে রাজ-কাজের জন্য প্রয়োজনীয় লোকবল নিয়ে এই প্রাসাদে উঠতেন টিপু সুলতান। ২ প্রান্তে ২টি ব্যালকনি, সেখানে দাঁড়িয়ে,বসেই দিতেন উজির, নাজিরদের নির্দেশনা। তা এখনো আছে ঠিক আগের মতো অক্ষত।